TUHELJ Vrh SDP-a, svi ministri i većina zastupnika, okupili su se danas u Tuheljskim toplicama na radnom sastanku na kojem analiziraju polovicu mandata Vlade i traže rješenja za nastavak reformi.

Skup je, međutim, počeo bez šefa stranke Zorana Milanovića, koji je sinoć bio na stranačkom skupu u Dubrovniku.

– Ne možemo biti zadovoljni rezultatima, ali evidentno je da se ubijamo na ovom poslu i da izmišljamo nove modele i pišemo nove programe, rekao je Slavko Linić uoči skupa, dodavši:

– Ne da se nisam preplašio HDZ-ovih najava, dapače, razočaran sam onime sto su HDZ-ovci ponudili kao svoj gospodarski program. To je obična pljuvačnica. Mi ćemo javne investicije provesti i nastaviti raditi do kraja mandata. Čekaju nas još dvije teške godine rada, izjavio je ministar financija, te dodao:

– Očito je da HDZ-ovci ne shvaćaju kakve su ogromne probleme za sobom ostavili u gospodarskom sektoru, oni su ti koji su stvorili naviku da se računi i doprinosi ne plaćaju, a sada izbjegavaju ozbiljan razgovor, rekao je Linić.

Po njemu, izlaz je u investicijama, ne samo u privatnom sektoru, nego i u javnom.

– No Hrvatska je po tome specifična, ovdje su još uvijek i HEP i druga javna poduzeća pokretači investicija i u njih treba ulagati, i to ne treba strogo gledati kao dio javnog duga. Zato su državne invresticije još uvijek potrebne, rekao je Linić.

Dodao je da je koalicija i dalje politička budućnost izvršne vlasti.

– Nije lako s koalicijom, ali je daleko odgovornije i tako će i ostati, rekao je ministar, koji je posebno nezadovoljan potporom društva:

– Ni znanost, ni pravosuđe niti udruge građana ne daju nam podršku i to je uzrok skoro svih loših rezultata. Zato će nam trebati još jedan mandat za strukturne promjene. Ova Vlada ovdje ostaje, pojačana novim programima.

Na pitanja o podmetanjima od strane vlastitih ministara, koji troše preko svake mjere, Linić je rekao:

– Čujte, svi smo različiti. neki se bore radom a neki spletkama, ali unutar vlade ipak nisam primjetio da među ministrima ima takvih. Uz puno razgovora i visokih tonova ipak se sve može dogovoriti, rekao je Linić negirajući sukobe.

Predsjednik Sabora Josip Leko izjavio je:

– Čuli smo već i od samog premijera i predsjednika SDP-a, pa mogu ponoviti i ja: nismo postigli u ove dvije godine sve što smo željeli. To više nije tajna. No, na dobrom smo putu, obavili smo dobru pripremu da gospodarstvo sada krene naprijed. To će se pokazati u naredne dvije godine. A naravno da se sve moglo i brže, rekao je Leko.

Potpredsjednik SDP-a Zlatko Komadina na pitanje je li je Vlada učinila dovoljno, odgovara:

– Da, u okvirima mogućeg. Vremena su složena, recesija globalna, naslijeđe teško – treba strpljenja, rekao je. Na upit o tome treba li Vladu rekonstruirati, Komadina kaže: “To ćete valjda pitati premijera. Stručnjaci su uvijek dobrodošli, no odluke donose oni koji su dobili povjerenje građana”.

On je ponovio i svoj stav o opasnim potezima HDZ-a: “Kad smo mi u oporbi, fini smo i pristojni, a sadašnja oporba izvori razne cirkuse i rive. Ništa ja od njih pametnog ni novog nisam čuo. Sve što su o radu Vlade u petak rekli, mi i sami znamo”.